Supărat pe participarea bancherului Steven van Groningen, șeful Raiffeisen Bank la protestele antiguvernamentale din Piața Victoriei, administratorul unui ocol silvic din Argeș a închis contul ocolului deschis la bancă.

Ocolul Silvic ”Stejarii Muscelului” (O.S.) a comunicat luni, 20 februarie, o adresă către Agenția Topoloveni a Raiffeisen Bank prin care solicita închiderea contului curent. Într-o postare pe contul de Facebook al O.S., administratorul a menționat motivul acestei decizii :” În semn de protest față de implicarea Domnului Steven van Groningen CEO Raiffeisen România în acțiunile de protest din România”.

Și pentru cine nu a înțeles exact cauzele, administratorul și-a expus în deschiderea postării și propriile viziuni asupra societății românești. “Stat puternic care să-i asigure securitatea în toate formele şi manifestările ei grandioase. Fiecare Naţiune posedă domenii sociale strategice (în consonanţă cu stimularea activităţilor private) în lipsa cărora se dezintegrează. Un Stat puternic prin instituţiile sale asigură perenitatea Naţiunii”, a scris administratorul O. S. în deschiderea postării în care anunța închiderea contului bancar.

O. S. „Stejarii Muscelului” acoperă o arie geografică destul de mare, de la Bogaţi, la Topoloveni (circa 700 ha.), Priboieni (circa 700 ha.), Beleţi-Negreşti, piteşti, Bălileşti, Cotmeana, zona Vidraru etc. Suprafața acorperită de ocol este de 5.400 de hectare.

Cine este administratorul

Ocolul Silvic Muscel este condus de Dorin Mărășoiu, lider local PSD Argeș. Până în vara anului trecut el a fost vicepreședinte al Consiliului Județean Argeș.

Foto: Dorin Mărășoiu, pagina personală Facebook

Anul trecut patronii a două firme ce aveau relaţii comerciale cu firma deţinută de soţia lui Mărășoiu l-au acuzat pe acesta de înșelăciune. Mai precis, firma Almarex Forest SRL, din judeţul Vâlcea, a susţinut că a fost prejudiciată chiar de către Mărăşoiu prin intermediul companiei deţinute în acte de soţia sa. M. GH. Vitis Product SRL, nu mai vrea nici să plătească nici să respecte un contract în valoare de 40.000 lei negociat personal de Dorin Mărăşoiu.

Cu doar două zile în urmă șeful O.S. Stejarii Muscelului a ieșit din nou în evidență prin conținutul unui panou de avertizare amplasat în incinta Ocolului, potrivit publicației institutiilestatului.ro. Trecătorii erau avertizați să nu își facă nevoile în aer liber, contrar urmând să le fie amputate anumite părți ale corpului (foto).

Mărășoiu neagă acuzele partenerilor și panoul

Într-un drept la replică trimis după apariția articolului, Dorin Mărășoiu afirmă că informațiile privind litigiul comercial au fost preluate dintr-o publicație locală în luna ianuarie, în perioada de precampanie pentru alegerile locale. Articolul în cauză conținea doar date incipiente din dosarul de litigiu iar materialul de presă urmărea discreditarea sa politică. Dovada este faptul că instanțele de judecată au respins cererea de chemare în judecată.

Cât privește panoul expus in curtea ocolului silvic este ”o postare distribuită pe pagina mea de Facebook și preluată de un ziar online local, pentru a ilustra un pamflet”. ”Precizez că panoul respectiv nu se găsește, în niciun caz, în curtea ocolului silvic, așa cum eronat au scris jurnaliștii Digi24. Imaginea a fost preluată de pe internet iar eu doar am distribuit-o”, mai spune Mărășoiu. Nu în ultimul rând, el mai afirmă că deține funcția de șef de ocol, ”calitate tehnică în cadrul schemei de personal”, funcția de administrator fiind deținută de altcineva.

Sursa foto: institutiilestatului.ro